Στοχεύει να διασφαλίσει τον σεβασμό της αρχής της ίσης μεταχειρίσεως μεταξύ ανδρών και γυναικών σε θέματα κοινωνικής ασφαλίσεως. Η παρούσα οδηγία ισχύει για τα εξής: νομικά συστήματα κοινωνικής ασφαλίσεως τα οποία παρέχουν προστασία κατά της ασθένειας, της αναπηρίας, των εργατικών ατυχημάτων και των επαγγελματικών ασθενειών, της ανεργίας και των κινδύνων λόγω γήρατος· κοινωνική πρόνοια η οποία συμπληρώνει ή υποκαθιστά τα βασικά συστήματα. Η παρούσα οδηγία δεν ισχύει για τα συστήματα παροχών προς επιζώντες ούτε για τα συστήματα οικογενειακών παροχών. Αρχή της ίσης μεταχειρίσεως Η παρούσα αρχή προστατεύει τους Ευρωπαίους πολίτες κατά των διακρίσεων που βασίζονται στο φύλο, είτε άμεσα* είτε έμμεσα*, αναφορικά με τα εξής: το πεδίο εφαρμογής των συστημάτων και τους όρους πρόσβασης στα συστήματα αυτά· την υποχρέωση καταβολής εισφορών και τον υπολογισμό των εισφορών· τον υπολογισμό των παροχών και τις προϋποθέσεις που διέπουν τη διάρκεια και τη διατήρηση του δικαιώματος επί των παροχών. Μπορεί να υιοθετηθούν ειδικοί κανόνες για τη διασφάλιση της προστασίας των εγκύων γυναικών. Συνταξιοδότηση και συντάξεις Οι χώρες της ΕΕ μπορούν να αποκλείσουν από το πεδίο εφαρμογής της οδηγίας τα εξής: τον καθορισμό της ηλικίας συνταξιοδοτήσεως· τα πλεονεκτήματα που παρέχονται στους συνταξιούχους που έχουν αναθρέψει τέκνα, ειδικά όσον αφορά περιόδους διακοπής της εργασίας· την αναγνώριση δικαιώματος επί παροχών γήρατος ή αναπηρίας που προκύπτει από τα δικαιώματα συζύγου· τις μακροχρόνιες παροχές που χορηγούνται σε σύζυγο που συνδέονται με την αναπηρία, το γήρας, τα εργατικά ατυχήματα ή την επαγγελματική ασθένεια του/της συζύγου· το δικαίωμα επιλογής πριν την υιοθέτηση της οδηγίας, και συγκεκριμένα τη δυνατότητα να μην αποκτηθούν δικαιώματα και να προκύψουν υποχρεώσεις υπό ένα νομικό σύστημα κοινωνικής ασφαλίσεως. Οι χώρες της ΕΕ εξετάζουν περιοδικά την αναγκαιότητα αποκλεισμού των πιο πάνω κατηγοριών υπό το πρίσμα των κοινωνικών εξελίξεων.